钦定古今图书集成/明伦汇编/家范典/第012卷 > 管子 > 《形势解》
## 钦定古今图书集成/明伦汇编/家范典/第012卷 > 管子 > 《形势解》

慈者，父母之高行也。孝者，子妇之高行也。故父母慈
而不解，则子妇顺；子妇孝而不解，则美名附。

父母者，子妇之所受教也。能慈仁教训而不失理，则
子妇孝。子妇者，亲之所以安也。能孝弟顺亲，则当于
亲，故父母暴而无恩，则子妇不亲。子妇不安亲，则祸
忧至。

又

和，子孙属亲戚，父母之常也。治之以义，终而复始。爱
亲善养，思敬奉教，子妇之常也。以事其亲，终而复始。
故父母不失其常，则子孙和顺，亲戚相驩；子妇不失
其常，则长幼理而亲疏和。故用常者治，失常者乱。教
护家事，父母之则也；尽力共养，子妇之则也。父母不
易其则，故家事办焉；子妇不易其则，故亲养备具。故
用则者安，不用则者危。